Tragedi bot karam: Mayat kedua ditemui
BELAWAI: Operasi mencari dan menyelamat (SAR) di hari kedua semalam berjaya menemui mayat mangsa kedua tragedi bot karam di muara Batang Belawai, pagi semalam. Jurucakap Pusat Gerakan Operasi Bomba Negeri Sarawak berkata, mangsa dikenali sebagai Elfika Ahmad, 29 tahun. “Mayat mangsa ditemui terapung di Sungai Bako, Tanjung Jerijih sekitar 8.30 pagi tadi (semalam). “Abang mangsa membuat pengecaman mayat dan mengesahkan mayat yang ditemui adalah adiknya, Elfika Ahmad. “Operasi SAR ditamatkan pada 10.00 pagi selepas mayat ditemui. “Mayat diserahkan kepada pihak polis untuk tindakan selanjutnya,” kata menerusi satu kenyataan kepada media, semalam. Sementara itu, Ketua Polis Daerah (KPD) Sarikei, Superitenden Awang Arfian Awang Bujang ketika dihubungi Utusan Sarawak turut mengesahkan mayat mangsa kedua tragedi bot karam, Elfika Ahmad telah ditemui pagi semalam. Pada 14 Jun lalu, mayat mangsa pertama tragedi bot karam ditemui oleh penduduk kampung yang menyertai operasi SAR sekitar 6.45 pagi ialah Ibrahim Abang Resdi. Terdahulu, bot yang digunakan oleh kedua mangsa karam selepas dilanda ombak kuat di muara Batang Belawai pada malam Sabtu, 13 Jun lalu. Berdasarkan laporan polis daripada saksi kejadian, sekitar 7.30 malam, saksi bersama beberapa bot lain yang menjalankan kegiatan perikanan bergerak ke muara Batang Belawai untuk mencari pelindungan daripada dipukul ombak kuat. Setibanya di satu kawasan yang dikenali Tanjung Melubak di muara Batang Belawai, saksi terdengar suara meminta tolong. Saksi cuba menyelamatkan mangsa, tetapi gagal kerana ombak terlalu kuat dan mangsa terus hilang dipukul ombak. Oleh Earl Anek 
See author's posts
